2001/17/EY: Komission päätös, tehty 19 päivänä joulukuuta 2000, nangaipähkinöiden (Canarium indicum L.) markkinoille saattamisen kieltämisestä uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2000) 3888)



Virallinen lehti nro L 004 , 09/01/2001 s. 0035 - 0035



Komission päätös, tehty 19 päivänä joulukuuta 2000, nangaipähkinöiden (Canarium indicum L.) markkinoille saattamisen kieltämisestä uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2000) 3888) (Ainoastaan ranskankielinen teksti on todistusvoimainen) (2001/17/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 ja erityisesti sen 7 artiklan(1), ottaa huomioon Y. Jobertin pyynnön, jonka hän on toimittanut yrityksen Pacific Nuts Ltd, PO Box 429, Santo, Vanuatu, nimissä Ranskan toimivaltaisille viranomaisille 9 päivänä joulukuuta 1998 ja joka koskee nangaipähkinöiden (Canarium indicum L.) saattamista markkinoille uuselintarvikkeina tai elintarvikkeiden uusina aineosina, sekä katsoo seuraavaa: (1) Ranskan toimivaltaisten viranomaisten laatimassa ensiarviointia koskevassa kertomuksessa pääteltiin, että tuote on annettujen tietojen perusteella turvallinen ihmisten nautittavaksi ja että sille voitaisiin antaa markkinoille saattamista koskeva lupa. (2) Komissio toimitti ensiarviointia koskevan kertomuksen kaikille jäsenvaltioille 7 päivänä huhtikuuta 1999. (3) Asetuksen (EY) N:o 258/97 6 artiklan 4 kohdassa säädetyn 60 päivän määräajan kuluessa muut jäsenvaltiot esittivät kuitenkin perusteltuja vastalauseita, joten lupapäätös on tehtävä asetuksen 13 artiklassa säädettyä menettelyä noudattaen. (4) Lisäarviointi toteutettiin asetuksen 7 artiklan mukaisesti. Elintarvikealan tiedekomitea antoi 8 päivänä maaliskuuta 2000 lausunnon, jossa todettiin, että tuotteen turvallisuuden arviointiin tarvittavia tietoja puuttuu. Sen vuoksi tuotteelle ei tulisi antaa markkinoille saattamista koskevaa lupaa. (5) Hakijalle annettiin mahdollisuus lisätietojen toimittamiseen. (6) Alankomaiden viranomaiset tutkivat tietoja, joiden mukaan nangaipähkinöitä (tai toiselta nimeltään kenaripähkinöitä) kulutetaan Alankomaissa huomattavassa määrin, mutta viranomaiset eivät löytäneet kyseisiä pähkinöitä. Näin vahvistettiin, että nangaipähkinöitä ei ole kulutettu yhteisössä huomattavassa määrin ennen asetuksen (EY) N:o 258/97 voimaantuloa. Nangaipähkinät olisi siis katsottava uuselintarvikkeiksi asetuksen (EY) N:o 258/97 tarkoittamassa mielessä. (7) Koska tuotteen ei ole osoitettu olevan asetuksen 3 artiklan 1 kohdassa säädettyjen kriteerien mukainen, sitä ei tulisi saattaa yhteisön markkinoille. (8) Tässä päätöksessä säädetyt toimenpiteet ovat pysyvän elintarvikekomitean lausunnon mukaiset, ON TEHNYT TÄMÄN PÄÄTÖKSEN: 1 artikla Nangaipähkinöitä (Canarium indicum L.) ei tule saattaa yhteisön markkinoille elintarvikkeina tai elintarvikkeiden ainesosina. 2 artikla Tämä päätös osoitetaan Y. Jobertille, La Meillade N° 65, F-34150 Montpeyroux, joka edustaa yritystä Pacific Nuts Ltd. Tehty Brysselissä 19 päivänä joulukuuta 2000. Komission puolesta David Byrne Komission jäsen (1) EYVL L 43, 14.2.1997, s. 1.